
KAUNO LOPŠELIO-DARŽELIO „DOBILĖLIS“
UGDOMOSIOS VEIKLOS STEBĖSENOS TVARKOS APRAŠAS

I  SKYRIUS
BENDROSIOS NUOSTATOS

1. Kauno lopšelio-darželio  „Dobilėlis“ ugdomosios veiklos stebėsenos tvarkos aprašas (toliau – Aprašas) nustato Kauno lopšelio-darželio „Dobilėlis“ (toliau – mokykla) ugdomosios veiklos stebėsenos paskirtį, tikslus, uždavinius, principus, objektą ir subjektą, stebėsenos organizavimą ir vykdymą, rodiklius, ugdomosios veiklos stebėsenos duomenų fiksavimą ir informacijos disponavimą.
2. Aprašas parengtas vadovaujantis Valstybės švietimo ir mokslo stebėsenos tvarkos aprašu, patvirtintu Lietuvis Respublikos švietimo ir mokslo ministro 2019 m. birželio 27 d. įsakymu Nr. V-757(nauja redakcija nuo 2022-02-02) „Dėl Valstybės švietimo ir mokslo stebėsenos tvarkos aprašo tvirtinimo“, mokyklos nuostatais, vidaus darbo tvarkos taisyklėmis, pareigybių aprašymais ir kitais mokyklos veiklą reglamentuojančiais dokumentais.
3. Ugdomosios veiklos stebėsena – nuolatinė mokyklos ugdymo proceso būklės, kaitos analizė ir vertinimas.
4. Ugdomosios veiklos stebėsenos paskirtis – priimti pagrįstus sprendimus dėl mokyklos ugdymo organizavimo kokybės tobulinimo, nustatyti ugdymo organizavimo stiprybes ir trūkumus, skatinti pedagogus ir kitus pedagoginius darbuotojus analizuoti ir tobulinti savo veiklą, taip pat informuoti mokyklos bendruomenę apie ugdymo organizavimo būklę.

II  SKYRIUS
STEBĖSENOS TIKSLAS IR UŽDAVINIAI

5. Ugdomosios veiklos stebėsenos tikslas – stebėti, analizuoti ir vertinti ugdymo proceso būklę ir kaitą siekiant gerinti ugdymo kokybę.
6. Ugdomosios veiklos stebėsenos uždaviniai:
6.1. rinkti, kaupti, sisteminti duomenis apie mokyklos ugdymo proceso būklę, kaitą, numatytų ugdymo plane tikslų siekimą bei uždavinių įgyvendinimą;
6.2. analizuoti ir vertinti ugdomąją veiklą, diagnozuoti ugdymo organizavimo trūkumus, inicijuoti ugdymo turinio įgyvendinimo ir ugdymo proceso kaitą;
6.3. vertinti ugdymo proceso kokybę, nustatyti ugdymo proceso organizavimo privalumus ir trūkumus;
6.4. skatinti pedagogus ir kitus pedagoginius darbuotojus analizuoti savo veiklą mokyklos ugdomosios veiklos kontekste;
6.5. pagrįstai priimti sprendimus dėl mokyklos ugdymo organizavimo tobulinimo, išsiaiškinti problemas;
6.6. skatinti pedagogų kvalifikacijos ir kompetencijų tobulinimą, bendradarbiavimą, siekiant inicijuoti pokyčius ugdymo kokybei gerinti, atsižvelgiant į įstaigos prioritetus;
6.7. laiku teikti metodinę ir kitą pedagoginę pagalbą pedagogams ir kitiems pedagoginiams darbuotojams, atsižvelgiant į jų stipriąsias ir silpnąsias ugdymo proceso organizavimo sritis;
6.8. prižiūrėti, kaip laikomasi įstaigos nuostatų, kaip vykdomas įstaigos strateginis planas, metinis veiklos planas, ugdymo planas bei kiti įstaigos norminiai dokumentai;
6.9. atrasti ir skleisti pažangias ugdymo proceso organizavimo formas ir gerąją darbo patirtį.

III SKYRIUS
STEBĖSENOS PRINCIPAI IR OBJEKTAI

7. Ugdomosios veiklos stebėjimo principai:
7.1.demokratiškumas – stebėsena vykdoma vadovaujantis lygybės, tolerancijos, bendradarbiavimo, dorovės ir teisės normomis.
7.2. humaniškumas – stebėsena grindžiama kiekvieno žmogaus vertingumo samprata.
7.3. tikslingumas – renkami tik tie duomenys ir informacija, kurie yra reikalingi ir tinkami įstaigos ugdymo proceso stebėsenos būklei vertinti, įstaigos valdymo ir savivaldos subjektų nutarimams priimti.
7.4. sistemingumas – visa įstaigos ugdomoji veikla stebima planingai, suderintai ir laikantis tęstinumo.
7.5. nešališkumas – įstaigos ugdomosios veiklos stebėsena vykdoma be išankstinio nusistatymo, laikantis profesinio nepriklausomumo nuo įvairių interesų grupių.
7.6. patikimumas – stebėsena vykdoma laikantis norminių dokumentų ir mokykloje priimtų susitarimų, skelbiama tikrovę atitinkanti informacija.
7.7. konfidencialumas – skelbiama tik tokia informacija, kuri garantuoja asmens duomenų anonimiškumą, išskyrus teisės aktuose numatytus atvejus.
7.8. saikingumas-siekiama maksimaliai sumažinti duomenų teikimo naštą ir suvaržyti besaikį duomenų rinkimą. Duomenis surinkus vienąkart, pakartotinai jie neberenkami.
8. Ugdomosios veiklos stebėsenos objektai:
8.1. pirmus metus dirbančių ir naujai atvykusių pedagogų ir pagalbos mokiniui specialistų veiklos stebėjimas;
8.2. grupių užsiėmimų ir neformaliojo švietimo veikla;
8.3. grupių mokytojų, pedagogų, švietimo pagalbos specialistų veikla;
8.4. elektroninis dienynas, ugdytinių asmens bylos ir kiti dokumentai;
8.5. ugdymosi rezultatai, vaikų pažangos ir pasiekimų pokyčiai;
8.6. ilgalaikiai planai, įvairios ugdymo programos, projektai ir kiti dokumentai;
8.7. vaikų lankomumo apskaita;
8.8. ugdomosios stebėsenos objektai, atsižvelgus į mokyklos veiklos vertinimo, įsivertinimo rezultatus, gali būti koreguojami ir susitelkiama ties tobulintinais objektais

IV  SKYRIUS
STEBĖSENOS ORGANIZAVIMAS IR VYKDYMAS

9. Įstaigoje ugdymo proceso formaliąją stebėseną vykdo įstaigos direktorius ir direktoriaus pavaduotojai ugdymui,  mokyklos veiklos kokybės įsivertinimo grupė.
10. Ugdomosios veiklos stebėsenos rūšys:
10.1. Reguliarus – pasikartojantys stebėsenos darbai, atliekami vadovaujantis mokyklos metinio veiklos plano tikslais ir uždaviniais pagal patvirtintą lopšelio-darželio vidaus kontrolės ir inspektavimo planą.
10.2. nereguliarus – atsižvelgiant į ugdymo proceso metu iškylančias problemas ir poreikį.
11. Subjektai vykdydami ugdomosios veiklos priežiūrą privalo: 
11.1.laikytis ugdomosios veiklos stebėsenos principų ir vidaus kontrolės ir inspektavimo plano;
11.2. suderinti su pedagogais stebėjimo laiką, pasirengti suderintą grafiką;
11.3. objektyviai vertinti pedagogų ir kitų pedagoginių darbuotojų veiklą;
11.4. tiksliai, kruopščiai, sąžiningai užrašyti duomenis ir teisingai parengti ataskaitas, kas pastebėta užsiėmimuose ar kitoje veikloje vertinant;
11.5. bendrauti ir diskutuoti su pedagogais ir kitais pedagoginiais darbuotojais apie konkrečią jų veiklą pagarbiai ir mandagiai;
11.6. saugoti visus stebėsenos duomenis apie pedagogų ir kitų pedagoginių darbuotojų veiklą, laikytis konfidencialumo principo;
11.7. stebėseną vykdyti planingai ir pagal poreikį;
11.8. vykdant stebėseną, nekelti įtampos įstaigos bendruomenėje ir pirmiausia atsižvelgti į ugdytinių interesus, ugdomąją veiklą stebėti ramiai ir fiksuoti ugdymo eigą, nei žodžiais, nei veiksmais neįtakoti stebimo proceso.


V  SKYRIUS
STEBĖSENOS RODIKLIAI

12. Įstaigos ugdymo proceso stebėsenos rodiklių sąrašą sudaro rodikliai, parodantys įstaigos ugdymo proceso būklę, skirtumų ir pokyčių mastą įstaigoje.
13. Stebėsenos rodiklių sąrašas:
13.1. Ikimokyklinio ir priešmokyklinio ugdymo programų ir planų įgyvendinimas;
13.2. darbas su specialiųjų poreikių, išskirtinių gabumų turinčiais, iš užsienio atvykusiais vaikais;
13.3. naujai atvykusių vaikų adaptacija;
13.4. besiruošiančių atestuotis pedagogų ir pagalbos mokiniui specialistų veiklos stebėjimas, jų veiklos kokybės ir pokyčių analizė;
13.5. ugdomosios veiklos tikslingumas, veiksmingumas ir rezultatyvumas;
13.6. ugdymo turinio planavimas, užsiėmimų organizavimas;
13.7. vaikų veiklos taikomų darbo metodų ir formų tinkamumas;
13.8.vaikų ugdymosi pažangos pokyčiai, pasiekimų vertinimas, tėvų įtraukimas į ugdymo procesą;
13.9. ugdymosi aplinkos kūrimas;
13.10. bendravimas, bendradarbiavimas ir veikla institucijos bendruomenėje;
13.11. asmeninis profesinis tobulėjimas;
13.12. elektroninio dienyno ir kitų dokumentų tvarkymo kokybė.
13.13.  dalyvavimas kvalifikacijos tobulinimo(si) renginiuose;
13.14. švietimo pagalbos specialistų veiklos rezultatyvumas.

VI  SKYRIUS 
STEBĖSENOS INFORMACIJOS DOKUMENTAVIMAS

14. Ugdomosios veiklos stebėsenos metu surinkta informacija fiksuojama užsiėmimų, ir kitų veiklų stebėjimo formose apibendrintų pasiekimų duomenų lentelėse ir kt.
15. Stebėsenos medžiaga kaupiama elektroninėse laikmenose, bylų segtuvuose ir kt. 
16. Apibendrinta ugdomosios veiklos stebėsenos medžiaga išanalizuojama asmeniškai su pedagogu, pasirašytinai fiksuojama ir/ar aptariama, mokytojų taryboje, fiksuojama protokoluose.

VII  SKYRIUS
BAIGIAMOSIOS NUOSTATOS

17. Aprašo vykdymą kontroliuoja mokyklos direktorius,  koordinuoja pavaduotojas ugdymui, aptariant jo įgyvendinimą mokytojų taryboje.
18. Aprašo pakeitimus ir papildymus teikia mokytojų taryba,  tvirtina mokyklos direktorius.

